དེ་ནས་བོད་རྒྱའི་འབྲེལ་ལམ་གྱི་ཐོག་ལ་ང་ལ་དམིགས་བསལ་ཞུ་རྒྱུ་གང་ཡང་མི་འདུགངས་ཧ་ལམ་ལོ་ཉི་ཤུ་ཙམ་གྱི་གོང་ནས་ྋརྒྱལ་བ་རིན་པོ་ཆེ་མེད་པ་ནང་བཞིན་བྱས་ནས་ཁྱེད་ཚོས་ལས་འགན་ཁུར་དགོས་ཀྱི་རེད་ཅེས་ཤོད་ཀྱི་ཡོད།དེ་འདྲ་བྱས་ན་དགེ་མཚན་གཉིས་ཡོད།དགེ་མཚན་གཅིག་དེ་ལག་ལེན་ངོ་མའི་ཆ་ནས་ངས་ཞིབ་ཕྲའི་གནས་ཚུལ་མགོ་ཡང་འཚོས་ཀྱི་མ་རེད་ལ།དེ་བྱེད་ཀྱིན་བསྡད་ན་བྱབ་ཀྱང་མེད།ལས་དོན་དེའི་ཐོག་ལ་རྒྱུས་ཡོད་མཁན་དང་ཆེད་དུ་མངགས་ནས་ཉམས་མྱོང་བསགས་ཡོད་མཁན་ཚོས་ཀུན་སློང་གཙང་མ་ཁྱེར་ནས་བྱས་པ་ཡིན་ན་ཚགས་ཚུད་པ་དང་ཡག་པ་ཡོང་གི་རེད་མ་གཏོགས་ྋརྒྱལ་བ་རིན་པོ་ཆེའི་བཀའ་དང་ལམ་སྟོན་ལྟ་བུ་ཞིག་སྒུག་གིན་བསྡད་ན་ནོར་འཁྲུལ་ཡིན།དེས་འཐུས་ཤོར་འགྲོ་རྒྱུ་ལས་དགོས་པ་གང་ཡང་མི་འདུགང་རང་གིས་ཚན་རིག་པ་དང་འབྲེལ་བ་བྱས་པ་དེ་ྋརྒྱལ་བ་རིན་པོ་ཆེའི་མིང་དང་འབྲེལ་བ་གང་ཡང་མེད།བོད་བསྟན་སྲིད་ཀྱི་དོན་དག་དང་འབྲེལ་བའི་ཐོག་ནས་ངས་ཚན་རིག་པ་དང་འབྲེལ་བ་བྱེད་དགོས་པའི་རྒྱུ་མཚན་གང་ཡང་མེད།དེ་ནི་ང་རང་སྒེར་གྱི་ངོས་ནས་གལ་ཆེན་པོ་ཞིག་ཏུ་མཐོང་ནས་ང་རང་སྒེར་གྱི་ཐོག་ནས་དོ་སྣང་དང་ཤེས་འདོད་བྱས།མ་གཞི་ཚན་རིག་པ་དང་འབྲེལ་བ་མ་བྱུང་བའི་གོང་ནས་འཛམ་བུ་གླིང་གི་ས་བབ་ཆགས་ཚུལ་དེ་ཚོ་སྔ་མོ་ནས་ཤེས་ཀྱི་ཡོད།དེ་ཚོའི་སྐོར་གྱི་དེབ་ཆུང་ཆུང་སྐབས་ནས་ཀློག་གི་ཡོད།ལྷག་པར་དུ་ཚན་རིག་པ་དང་འབྲེལ་བ་བྱས་ནས་ཡིད་ཆེས་གཙང་མ་བྱུང་བ་ཞིག་ལ།རི་རབ་དང་གླིང་བཞི་གླིང་ཕྲན་ཡོད་པ་མ་རེད་ཅེས་ཤོད་ཀྱི་ཡོད།རིགས་ཁ་ཤས་ཀྱིས་ྋརྒྱལ་བ་རིན་པོ་ཆེ་ཆད་ལྟ་རེད་བསམ་སྲིད།ངས་རྒྱུན་དུ་གཅིག་བྱས་ན་ཁྱེད་ཚོས་ྋརྒྱལ་བ་རིན་པོ་ཆེ་ཆད་ལྟ་བ་རེད་དགོངས་ཀྱི་ཡོད་འགྲོྋརྒྱལ་བ་རིན་པོ་ཆེ་ཆད་ལྟ་ཡིན་མིན་གཟིགས་ཤོག་ཨང་ཞེས་ལབ་ཀྱི་ཡོད།ཚན་རིག་པ་དང་འབྲེལ་བ་བྱ་རྒྱུ་དེ་ཚོ་ང་རང་སྒེར་གྱི་ངོས་ནས་དམིགས་བསལ་དོ་སྣང་བྱས་ནས་བྱེད་ཀྱི་ཡོད།དེ་བཞིན་དུ་ཁྱེད་རང་ཚོ་མང་ཆེ་བས་ཤེས་གསལ་ལྟར།མི་ཚེའི་སྙིང་པོ་གཞན་ཕན་བྱ་རྒྱུ་འདི་ཡིན།སྤྱོད་འཇུག་ནས་གསུངས་པ་བཞིན།།དེ་བས་སྐྱོ་ངན་ཀུན་སེལ་བའི།།བྱང་ཆུབ་སེམས་ཀྱི་རྟར་བཞོན་ནས།།བདེ་ན་བདེ་བར་འགྲོ་བ་ལ།།སེམས་ཤེས་སུ་ཞིག་སྒྱིད་ལུག་འགྱུར།།ཞེས་གསུངས་པ་དེ་ལ་མོས་པ་དང་ཡིད་ཆེས་གཙང་མ་ཡོད་ལ་ཉམས་མྱོང་ཡང་ཕྲན་བུ་ཡོད་པ་ལྟ་བུ་ཡིན།དེ་འདྲ་ཡིན་དུས་བོད་པ་གཅིག་པུ་ཙམ་མ་ཡིན་པར་ཀུན་ལ་ཕན་པ་ཞིག་བྱུང་ན་དེས་བོད་པར་ཕན་པ་དང༌།བོད་ཀྱི་རིག་གཞུང་ལའང་ཞབས་འདེགས་ཡོང་བ།བོད་མི་རིགས་ཀྱི་མཐོང་ཡང་དེའི་ཐོག་ནས་སླེབས་ཀྱི་ཡོད།དེ་འདྲ་ཡིན་དུས་ཐོག་མར་ཕྱི་ལོ་༡༩༧༣ལོ་སྟེ་ང་རང་ཐོག་མར་ཡོ་རོབ་ལ་འགྲོ་བའི་སྐབས་སུ་ངས་སྤྱི་སེམས་ཞེས་པ་འདིའི་སྐོར་ཤོད་ཀྱི་ཡོད།དེང་སྐབས་རྙོག་དྲ་ཚང་མ་ཆེ་སའི་ཐོག་བསམ་བློ་མ་ཐོང་བར་སོ་སོའི་ཁ་ཐུག་འཕྲལ་སེལ་གྱི་ཁེ་ཕན་ལ་བསམ་བློ་བཏང་ནས་ཆེ་ས་བློས་བཏང་བའི་རྐྱེན་གྱིས་འཛམ་གླིང་ནང་ཡོད་པའི་དཀའ་ངལ་མང་པོ་ཞིག་ཆེད་མངགས་མིས་བཟོས་ཏེ་ཡོང་གི་ཡོད།ཕལ་ཆེ་བ་ང་ཚོས་ལྷོད་གཡེང་དང་འཐུས་ཤོར་བཏང་ནས་ཆེ་ས་མ་མཐོང་བར་རང་རང་གི་ཁ་ཐུག་གི་ཁེ་ཕན་ཁོ་ན་ལ་བསམ་བློ་བཏང་བའི་ཉེར་ལེན་གྱིས་སྐྱོན་དེ་དག་ལྷག་པ་ཡིན།དེར་བརྟེན་ཕྱི་ལོ་༡༩༧༣ལོ་ནས་ངས་དེའི་སྐོར་ཤོད་ཀྱི་ཡོད།རིམ་པས་དེའི་སྐོར་དོ་སྣང་བྱེད་མཁན་མང་དུ་འགྲོ་བཞིན་ཡོད་པ་དང༌།སྤྱི་སེམས་ཡོང་བ་ལ་གཞན་ཕན་བསམ་བློ་དགོས་པ།གཞན་ཕན་གྱི་བསམ་བློའི་རྩ་བ་སྙིང་རྗེ་ཡིན་པས་བྱམས་བརྩེ་དགོས་རྒྱུ་གལ་ཆེན་པོ་ཡིན་པ་བཅས་ད་བར་འདི་བཤད་ཀྱི་ཡོད།བྱམས་བརྩེའི་སྐོར་འདི་སངས་རྒྱས་ཀྱི་ཆོས་སྤེལ་བའི་དོན་དུ་ཤོད་ཀྱི་མེད་ལ།བོད་སྤྱི་པའི་དོན་དུ་ཡང་བྱམས་བརྩེའི་སྐོར་བཤད་ཀྱི་མེད།མི་ཞིག་ཡིན་པའི་ཆ་ནས་བྱམས་བརྩེ་ཡོད་ན་བདེ་སྐྱིད་ཡོང་བ་དང༌།དེས་སོ་སོར་ཕན་པ་དང༌།མི་ལ་ཡང་ཕན་པ།སྤྱི་ཚོགས་ལ་ཕན་པ་བཅས་ཡོང་གི་ཡོད།མིའི་ལས་རིགས་གང་དང་གང་ཡིན་ནའང་བྱམས་བརྩེས་ཀུན་བསླངས་པའི་ལས་རིགས་ཤིག་ཡིན་ཕྱིན་གཞན་ཕན་གྱི་རང་བཞིན་ལྡན་པ་ཞིག་ཡོང་གི་ཡོད།དཔེར་ན་ཆོས་འཆད་སྤེལ་བྱེད་པ་དེ་ཡང་ང་རྒྱལ་དང༌།ཕྲག་དོགའགྲན་སེམས།ཆགས་སྡང་བཅས་ཀྱི་དབང་གིས་ཆོས་འཆད་སྤེལ་བྱས་ཡིན་ན།དེས་མི་ལ་གནོད་པ་ལས་ཕན་ཐོགས་ཡོང་མི་ཐུབ།བྱམས་བརྩེའི་བསམ་པ་དང་ལྡན་པ་ཞིག་ཡིན་ན་དམག་གི་ལས་ཀ་ལྟ་བུར་ཆ་མཚོན་ནའང་མི་དེས་འུ་ཐུག་ཐབས་ཟད་ཀྱི་གནས་ཚུལ་འོག་འཚེ་བའི་ལས་བྱེད་དགོས་པ་བྱུང་ན་ལས་དེ་མིན་དོན་མེད་དང་སྣང་མེད་ངང་མིའི་སྲོག་ལ་སྐྱོན་གཏོང་བ་དང༌།མི་མང་པོར་བརྡབ་གསིག་གཏོང་བའི་ལས་ཀ་བྱེད་ཀྱི་མ་རེད་ཅེས་ངས་རྟག་པར་ཤོད་ཀྱི་ཡོད།དེ་ནི་ང་རང་མི་སྒེར་པ་ཞིག་གིས་དེ་འདྲའི་རིགས་ལ་དོ་སྣང་ཡོད་མཁན་དང་འབྲེལ་བ་བྱེད་ཀྱི་ཡོད།དེ་དང་ཆབས་ཅིག་ང་རང་ཆོས་པ་ཞིག་ཡིན་པའི་ཆ་ནས་ཆོས་ལུགས་ཁག་མཐུན་བསྒྲིལ་བྱུང་ན་མིའི་བརྡབ་གསིག་ཉུང་དུ་འགྲོ་གི་ཡོད་རེད།དེ་ཡང་ང་བོད་མི་ཞིག་དང་ྋརྒྱལ་བ་རིན་པོ་ཆེ་ཡིན་པའི་ཐོག་ནས་བཤད་ཀྱི་མེད།ཆོས་ལུགས་ཀྱིས་མི་ལ་ཕན་གྱི་ཡོད།ཕྱོགས་གཞན་ཞིག་ནས་དེའི་མིང་ཐོག་ནས་མི་ལ་བརྡབ་གསིག་ཀྱང་ཡོང་གི་ཡོད།དེར་བརྟེན་ཆོས་ལུགས་ཁག་གི་མཐུན་བསྒྲིལ་ཐོག་ལ་ངས་ཤུགས་རྒྱག་གི་ཡོད།དབྱིན་ཇིའི་སྐད་ནང་དུ་ཞེས་པ་དེ་ཚོའི་ཐོག་ལ་ངས་ཤུགས་རྒྱག་གི་ཡོད།ད་རེས་ཉེ་ཆར་ཨ་མི་རི་ཀའི་ནང་དུ་མི་ཐུག་འཕྲད་བྱུང་བའི་ནང་ནས་གཅིག་གིས་སྔོན་མ་ངས་སྐད་ཆ་བཤད་པ་དེ་འདྲ་གོ་བའི་རྐྱེན་གྱིས་ཁོང་རང་ནས་དབང་པོ་སྐྱོན་ཅན་དང༌།བྱིས་པ་ཉམ་ཐག་ཚོར་བྱམས་བརྩེའི་ཐོག་ནས་སློབ་སྦྱོང་སྤྲོད་པ་དང༌།མི་ཚེའི་མདུན་ལམ་འཚོལ་བའི་ལས་འགུལ་བརྩམས་པ་ཡིན་ཞེས་ཤོད་མཁན་བྱུང༌།ཡང་གཞན་ཁ་སྔོན་ལོསཨེནཇལིས་ལ་ཐོག་མར་ངས་ཞིག་བཤད་པ་རེད།དེ་རྗེས་ས་ཆ་ཁག་ཁ་ཤས་ཤིག་ལ་ཕྱིན་པ་དེར་བདུན་ཕྲག་གཉིས་མ་ཟིན་ཙམ་ཞིག་འགོར་སོང༌།དེ་རྗེས་ཡང་བསྐྱར་ལོསཨེནཇིལིས་ལ་སླེབས་སྐབས་མི་ཞིག་ཐུག་བྱུང་བ་དེས་ཁ་སྔོན་ངས་ཤོད་སྐབས་བྱམས་བརྩེ་གལ་ཆེན་པོ་རེད་ཅེས་བཤད་པ་དེས་ཁོ་རང་སློབ་གྲྭའི་དགེ་རྒན་ཡིན་སྟབས་འཛིན་གྲྭའི་ནང་བྱམས་བརྩེའི་སྐོར་སློབ་སྦྱོང་སྤྲད་རྒྱུ་འགོ་བཙུགས་པ་ཡིན་ཞེས་ཤོད་ཀྱི་འདུགམི་ལ་གང་འཚམ་ཕན་གྱི་ཡོད་འདུགངས་འབོད་སྐུལ་བྱེད་པའི་སྐབས་སུ་བསམ་པ་རྣམ་དག་གིས་འབོད་སྐུལ་བྱས་པ་ལ་བརྟེན་ནས་ཕྲན་བུ་ཕན་གྱི་ཡོད་པ་ལྟ་བུ་འདུགགལ་སྲིད་ངའི་དུས་ཚོད་ཡོངས་རྫོགས་བོད་དོན་གཅིག་པུའི་ཐོག་ཏུ་བཏང་བ་ཡིན་ན་དེ་ཚོ་ཡོང་ཐབས་མེད།ཕྱོགས་གཞན་ནས་ྋརྒྱལ་བ་རིན་པོ་ཆེས་མི་གཞན་ལ་ཕན་ཐོགས་ཡོང་བའི་ཐབས་ཤེས་དང༌།ལས་ཀ་བྱེད་རྒྱུ་དེ་ཚོའི་ནང་དུས་ཚོད་མང་ཙམ་བཏང༌།ཚུར་ཕྱོགས་ང་ཚོའི་སྒྲིག་འཛུགས་ཀྱི་ལས་ཀ་དེ་ཚོ་ང་ཚོ་བོད་མིས་སྲ་ཐག་ཐག་བྱེད་ཐུབ་པ་དང༌།གྲོས་ཚོགས་ནས་བསམ་བློ་བཏང༌།བློ་གྲོས་བཏོན།འཛིན་སྐྱོང་ནང་ཉམས་མྱོང་ཡོད་པའི་མི་ཤ་སྟག་ཡིན་དུས་དེ་ཚོས་བསམ་བློ་བཏང་ན་ངས་བྱེད་པ་དང་མཛུབ་སྟོན་བྱས་པ་ལས་ལྷག་པ་བྱེད་ཐུབ་ཀྱི་རེད་ལ།བྱེད་ཀྱི་ཡང་ཡོད་པ་རེད།ངས་ལོ་ཁ་ཤས་གོང་ནས་ང་རང་ཕྱེད་རྒས་ཡོལ་ལམ་རྒས་ཡོལ་རྗེས་མཐུན་པ་ཡིན་ཞེས་ཤོད་ཀྱི་ཡོད།དེ་ནི་བསམ་པ་རྣམ་དག་གིས་ཡིན།དགོས་པ་གལ་ཆེ་བ་གཞན་ཞིག་ནི་ང་ཚོ་བོད་མིའི་འཐབ་རྩོད་འདི་ཆོས་རྒྱལ་མེས་དབོན་རྣམ་གསུམ་གྱི་མཛུབ་སྟོན་དང་བྱིན་རླབས་ཀྱི་འོག་ནས་གངས་ཅན་པ་ཞེས་པའི་མི་རིགས་འབུར་དུ་ཐོན་པ་ཞིག་དང༌།དེ་དང་འབྲེལ་བའི་ཆོས་དང་རིག་གཞུང༌།ཡ་རབས་སྤྱོད་བཟང་དམིགས་བསལ་ཡོད་པའི་མི་རིགས་ཤིག་གི་འཐབ་རྩོད་ཡིན་པ་ལས་ྋརྒྱལ་བ་རིན་པོ་ཆེའི་ཁེ་ཕན་གྱི་དོན་དུ་འཐབ་རྩོད་བྱེད་པ་དང༌།ཡང་ན་བོད་མི་བཙན་བྱོལ་བ་འབུམ་གཅིག་ལྷག་ཙམ་གྱི་ཁེ་ཕན་དོན་འཐབ་རྩོད་བྱེད་པ་ཞིག་གཏན་ནས་མིན།གངས་ཅན་པ་སྤྱིའི་དོན་དུ་ང་ཚོས་ལས་ཀ་བྱེད་ཀྱི་ཡོད་པ་དང༌།དེ་ནི་གངས་ཅན་པ་སྤྱིའི་ལས་འགན་ཡིན་པ་ལས་ང་མི་གཅིག་གི་དོན་དག་དང༌།མི་གཅིག་གིས་བྱེད་དགོས་པ་དེ་འདྲ་མིན་ལ།ང་མི་གཅིག་གིས་འགྲུབ་ཐུབ་པ་ཡང་མིན།ང་ཚོ་ཚང་མས་གཡས་གཞོགས་གཡོན་འདེགས་དང༌།ཐུན་མོང་གི་ནུས་པ་བཏོན་པའི་ཐོག་བྱེད་དགོས་པ་ཞིག་ཡིན།གཙོ་བོ་བོད་ནང་ཡོད་པའི་གཞིས་ལུས་རྒྱ་ཆེའི་མི་མང་ཚོའི་ལྷག་བསམ་དང་སྙིང་སྟོབས་ལ་རག་ལས་ཡོད།དེ་ནི་ད་ལྟ་ཡོད་བཞིན་པ་ཡིན།ང་ཚོ་བཙན་བྱོལ་ལ་ཡོད་པ་ཚོས་རང་དབང་གི་གོ་སྐབས་བཟུང་སྟེ་བོད་མི་སྤྱིའི་ཚབ་བྱས་ནས་དེ་དག་གི་བསམ་དོན་དང་འདོད་དོན་འགྲུབ་པ་བྱེད་དགོས།ང་ཚོར་དེ་འདྲའི་གོ་སྐབས་ཡོད་པ་ཡིན།ང་ཚོ་བོད་མི་སྤྱིའི་ནུས་པ་འདོན་དགོས་ཀྱི་ཡོད་པ་ལྟར།ལམ་ལུགས་ཡག་ཤོས་མང་གཙོའི་ལམ་ཐོག་ཕྱིན་པ་ཡིན་ན།སྤྱི་པའི་གོང་བུའི་ནུས་པ་འདོན་རྒྱུར་ཕན་ཐོགས་ཡོད་པ་ཡིན།དཔེར་ན་རྒྱ་གར་ལྟ་བུར་ཆ་མཚོན་ན་ལུང་པ་ཆེན་པོ་དང༌།མི་རིགས་འདྲ་མིན་ཡོད་པ།སྐད་ཡིག་འདྲ་མིན་ཡོད་པ།དེ་དང་འབྲེལ་བའི་གོམས་གཤིས་ཀྱང་འདྲ་མིན་ཡོད་པར་བརྟེན་བློ་མཐུན་མི་མཐུན་ཡོང་གི་ཡོད།སྐབས་རེར་རྒྱ་གར་གྱི་ཆབ་སྲིད་པ་ཚོའི་ནང་བློ་རྒྱ་ཆུང་བའི་རྐྱེན་གྱིས་རྙོག་དྲ་བཟོས་པ་མང་པོ་ཡོང་གི་ཡོད།ཡིན་ནའང་ཁྲིམས་ཀྱི་དབང་བསྒྱུར་དང༌།མང་གཙོ་ཡོད་པ།རང་དབང་ཡོད་པ་ཞིག་ཡིན་དུས།རྙོག་དྲ་ག་རེ་ཡོད་པ་དེ་དག་ཁ་ནས་བཏོན་པ་ལས།གཏིང་ལ་དཀའ་ངལ་ཡོད་ཀྱང་མདུན་ལ་འདྲ་ཆགས་པོ་བྱས་ནས་སྡོད་ཀྱི་མེད།གང་ཡིན་ཟེར་ན།དེ་ནི་མང་གཙོ་དང་རང་དབང་ཡོད་པའི་རྐྱེན་གྱིས་རེད།ཁྱིམ་མཚེས་ཀྱི་ལུང་པ་པཀིསཐཱན་དང༌།སྦང་ལ་དེཤ་ཤྲིའ་ལང་ཀ་བཅས་དང་བསྡུར་བ་ཡིན་ན།རྒྱ་གར་བརྟན་པོ་ཡོད།དེ་ལྟར་ཡོང་དགོས་པའི་རྩ་བ་རྒྱ་གར་ལ་མང་གཙོ་ཡང་དག་པ་ཡོད་པའི་རྐྱེན་གྱིས་ཡིན།རྒྱ་གར་གྱི་རྒྱ་ཆེའི་མང་ཚོགས་ཤེས་ཡོན་གྱིས་མ་ལྡངས་པའི་ཆ་ཏན་ཏན་ཡོད་ཀྱང༌།མང་གཙོའི་ལམ་སྲོལ་ཡག་པོ་ཡོད་པའི་རྐྱེན་གྱིས་རྒྱ་གར་བརྟན་པོ་དང་ཚགས་ཚུད་པོ་བྱུང་བ་ཡིན།རྒྱ་ནག་ལྟ་བུར་ཆ་མཚོན་ན།ཕྱི་ནས་བལྟས་ན་བརྟན་བརླིང་ཡོད་པ་ལྟ་བུ་ཞིག་མངོན་གྱི་ཡོད་ཀྱང༌།དེ་ནི་མགོ་རྡུང་བཏང་ནས་བྱུང་བ་ཡིན།དེ་སྔའི་ཨུ་རུ་སུ་ལྟ་བུར་ཆ་མཚོན་ན།ཧ་ཅང་བརྟན་བརླིང་གི་རྣམ་པ་ཞིག་ཡོད་པ་དེ་ནི་བཙན་དབང་བཏང་ནས་བྱུང་བ་ལས་མི་སེམས་འདོད་པ་ཚིམས་ནས་བྱུང་བ་ཞིག་མ་རེད།དེ་འདྲ་ཡིན་དུས་ཆབ་སྲིད་ཀྱིས་བསྡམས་བཅིངས་དེ་ལ་འགྱུར་བ་ཕྱིན་པ་དང་དཀའ་ངལ་ཕྲད་ཡོད།རྒྱ་ནག་ཀྱང་དེ་དེ་བཞིན་ཡིན།རྒྱ་ནག་གི་འགོ་ཁྲིད་ཚོས་དངངས་སྐྲག་བྱས་ནས་གང་ཐུབ་བཙན་པོའི་དབང་བསྒྱུར་བྱེད་དོན་ཡང་དེ་ཡིན།ང་རང་ཚོ་མང་གཙོའི་ཐོག་ཡག་པོ་འགྲོ་ཐུབ་པ་ཡིན་ན།ང་ཚོའི་རང་དབང་འཐབ་རྩོད་ཀྱི་ནུས་པ་ཏན་ཏན་ཤུགས་ཆེ་རུ་འགྲོ་རྒྱུ་དང༌།མི་གཅིག་ལ་ལྟོས་པ་ལྟ་བུ་མ་ཡིན་པར་མང་ཚོགས་རང་གིས་འགན་ཁུར་བ་ཞིག་ཡིན་དུས་མི་རབས་ནས་མི་རབས་བར་རྒྱུན་མཐུད་ནས་བྱེད་ཐུབ་པ་ཡིན།དེ་མིན་མི་གཅིག་གིས་འགན་ཁུར་ནས་བསྡད་པ་ཡིན་ན།མི་གཅིག་པོ་དེའི་མི་ཚེ་ཚད་ངེས་ཅན་ཡོད་པ་ཞིག་ཡིན་དུས།དེ་མེད་པ་ཆགས་པའི་མཚམས་སུ་དཀའ་ངལ་འཕྲད་རྒྱུ་རང་བཞིན་ཆོས་ཉིད་ཡིན།དེ་འདྲ་ཡིན་དུས་ང་རང་ཚོའི་འཐབ་རྩོད་འདི་མི་རིགས་ཤིག་གི་རང་དབང་གི་འཐབ་རྩོད་ཡིན་པས་མི་རིགས་ཡོངས་ཀྱིས་འགན་ཁུར་དགོས་པ་ལས་མི་གཅིག་ལ་ལྟོས་ནས་སྡོད་པའི་གནས་ཚུལ་ཞིག་མིན།ང་ཚོས་མང་གཙོ་གལ་ཆེན་པོར་བརྩི་བ་དང༌།མང་གཙོ་ཡོང་བའི་འབད་བརྩོན་རིམ་པར་བྱས་པའི་རྒྱུ་མཚན་ཡང་དེ་ཡིན།དེ་འདྲ་ཡིན་དུས་ྋརྒྱལ་བ་རིན་པོ་ཆེ་ཡོད་ཀྱང་རུང༌།མེད་ཀྱང་རུང༌།གང་ལྟར་གངས་ཅན་པའི་རང་དབང་འཐབ་རྩོད་བྱེད་མཁན་གྱི་མི་རིགས་ཤིག་གིས་རང་དབང་གི་ལུང་པའི་ནང་དུ་ཚགས་ཚུད་པོ་བྱས་ཏེ་མི་རབས་ནས་མི་རབས་བར་འགན་ཁུར་ཐུབ་པ་ཞིག་བྱེད་དགོས་པ་ཡིན།དེར་བརྟེན་ང་ཚོ་མང་གཙོའི་ཐོག་ལ་འགྲོ་རྒྱུ་ཧ་ཅང་གལ་ཆེན་པོ་ཡིན།